Почетком 1862. на западу су трупе Севера предузеле офанзиву низ реку Мисисипи и уз реку Тенеси () и Камберленд (). Генерал Јулисиз Грант је 1. фебруара са 15.000 људи и Западном речном флотилом кренуо уз реку Тенеси и 6. фебруара заузео Форт Хенри (). После тога речна флотила је уништила ратни материјал Југа и бродове у градњи у држави Алабама и вратила се у реку Охајо (). Одатле је отпловила у реку Камберленд, где је са трупама Гранта 16. фебруара заузела Форт Донелсон (). Трупе Југа под Албертом Џонстоном биле су принуђене да се повуку према својој другој линији одбране дуж железничке пруге Мемфис - Чатануга. Линколн је наредио да се током марта главнина снага прикључи Грантовим трупама код Питсбург Лендинга () на реци Тенеси. На страни Југа су Џонстон и Борегар код Коринта концентрисали око 40.000 људи и пошли према Питсбург Лендингу да би напали Гранта пре доласка појачања. Грант их је тукао 6. и 7. априла у бици код Шајлоа. Ту је погинуо јужњачки командант Алберт Џонстон. Сецесионистичке трупе су се после битке под Борегаром повукле према Коринту.